**PMSP *MŪZIKA* PRAKSES NOLIKUMS**

**Vispārējie noteikumi**

PMSP *Mūzika* studiju kurss Prakse (10 % no kopējās studiju programmas) veidots saskaņā ar Ministru kabineta 2014. gada 26. augusta noteikumiem Nr.512 *Noteikumi par otrā līmeņa profesionālās augstākās izglītības valsts standartu*[[1]](#footnote-1), kuros noteikts, ka profesionālā maģistra studiju programmā prakse ir vismaz 6 KP apjomā un kursa saturs nodrošina zināšanu, prasmju un kompetences kopumu atbilstoši Latvijas izglītības klasifikācijā noteiktajām ietvarstruktūras 7. līmeņa zināšanām, prasmēm un kompetencei.

**Prakses mērķis** ir sagatavot kvalificētu un radošu mūziķi-atskaņotājmākslinieku*,* aprobēt praktiski studiju laikā iegūtās teorētiskās un praktiskās zināšanas, prasmes un kompetences.

**Prakses uzdevumi:**

* + organizēt mākslinieciskās jaunrades darbu saskaņā ar izvirzītajiem mērķiem un uzdevumiem;
  + atlasīt spilgtāko māksliniecisko koncertrepertuāru;
  + patstāvīgi iestudēt un kvalitatīvi publiski atskaņot dažādas sarežģītības pakāpes instrumentālos vai vokālos skaņdarbus;
  + analizēt un novērtēt skaņdarba interpretācijas māksliniecisko līmeni;
  + vērot un analizēt atskaņotājmākslinieku darba procesu.

**Prakses norise:**

Profesionālo praksi veido divas daļas:

* koncertprakse 5 KP;
* meistarklases 1 KP.

Koncertprakses uzdevums ir dot studentam iespēju iegūt sava koncertatskaņojuma pieredzi, tehniski un mākslinieciski precīzi iestudējot un atskaņojot dažādu laikmetu, stilu, žanru un komponistu skaņdarbus, vienlaikus veidot prasmi koncertu organizēšanā un novadīšanā. Koncertprakse nostiprina un papildina topošā atskaņotājmākslinieka praktiskās zināšanas un prasmes, pilnveido kopumā viņa profesionālo kompetenci solo/ansambļa/orķestra spēlē atbilstoši mūziķa profesijas prasībām.

Koncertprakse tiek organizēta un īstenota saskaņā ar prakses nolikumu un līgumiem, kuros ietverti prakses mērķi un uzdevumi, prakses sasniegumu vērtēšanas kārtība, noteikti pušu pienākumi un atbildība saskaņā ar Ministru kabineta noteikumiem. Prakses uzskaitei iekārtota *Koncertprakses dienasgrāmata*.

Koncerta darba forma orientēta uz studentu radošuma attīstīšanu, viņu interešu virzību studiju kursu prasību ietvaros, kā arī darbam ar atbilstošu literatūru, mūzikas klausīšanos, analīzi un salīdzināšanu, patstāvīgu māksliniecisku jaunrades projektu organizēšanu un novadīšanu.

*Meistarklases* uzdevums irizvērst studenta muzikālo pieredzi, pilnveidot sapratni par dažādu mūzikas stilu un žanru skaņdarbu interpretācijām un skaņdarba apguves inovatīvajiem metodiskajiem paņēmieniem.

**Prakses vieta:**

Koncertprakse tiek organizēta līdztekus teorētiskajām un praktiskajām nodarbībām. Koncertprakse notiek individuāli un ansamblī DU, citās augstskolās, mūzikas vidusskolās un skolās u.c. Latvijā un ārpus tās, iestādēs, ar kurām ir noslēgts koncertprakses līgums.

Meistarklases saistās ar meistarklašu, koncertu, konkursu, festivālu, zinātniski-metodisko konferenču apmeklējumu un to rakstisku analīzi.

**Prakses laiks:**

*Koncertprakse –* 1., 2., 3. semestris.

*Meistarklases –* 2. semestris.

**Prakses** **KP sadalījums** pa semestriem:

|  |  |  |  |
| --- | --- | --- | --- |
| **Prakse** | **1.sem.** | **2.sem.** | **3.sem.** |
| Koncertprakse | 2 KP | 2 KP | 1 KP |
| Meistarklases |  | 1 KP |  |

**Studentam izvirzītās prasības:**

* piedalīties koncertprakses ievada un noslēguma konferencē;
* iepazīt kultūras iestāžu (kultūras centri, koncertzāles u.c.) darbības specifiku, koncertu organizēšanas un novadīšanas pamatprincipus;
* kā klausītājam piedalīties DU koncertos, koncertlekcijās, meistarklasēs vai citos pasākumos (ne mazāk kā četri koncerti katrā semestrī ar rakstisku izvērtējumu (recenzija));
* *Koncertpraksē* 1 KP ieguvei atskaņot divus atbilstošas grūtības pakāpes skaņdarbus, savukārt 2 KP ieguvei četrus atbilstošas grūtības pakāpes skaņdarbus (var no notīm);
* piedalīties aktīvi muzicējot *ansamblī/orķestrī/korī* atbilstoši specialitātei DU MMF rīkotajos koncertos, koncertlekcijās, meistarklasēs vai citos pasākumos (ne mazāk kā divi skaņdarbi katrā semestrī);
* veikt koncertprakses analīzi un sagatavot koncertprakses dokumentāciju (*Koncertprakses dienasgrāmata*, programmas, anotācijas, relīzes, afišas utt.).

**Prakses vērtējums:**

Vērtēšana notiek, pamatojoties uz iesniegtajiem materiāliem, konkursu rezultātiem, uz koncertu programmu atskaitēm, koncertu rakstiskiem izvērtējumiem – recenzijām, kā arī uz studenta pašvērtējuma un koncertprakses vadītāja/diriģenta, koncerta vietas devēja rakstiskas atsauksmes un prakses rezultātu apspriešanas programmas padomē un noslēguma konferencē.

Pēc visu prasību izpildes students saņem diferencētu ieskaiti:

* par *koncertpraksi –* 1., 2., 3. semestrī (vērtē koncertprakses vadītājs, ņemot vērā kultūras iestādes vadītāja ieteikumus un studenta sagatavoto koncertprakses dokumentāciju);
* par *meistarklasēm –* 2. semestrī (vērtē koncertprakses vadītājs).

**Prakses organizēšana:**

* katra semestra sākumā koncertprakses vadītājs organizē konferenci, kurā studentus iepazīstina ar koncertprakses mērķi, uzdevumiem, prakses norisi, vietu, laiku, prasībām un vērtējumu;
* koncertprakses programmu katram studentam saskaņo koncertprakses vadītājs, apstiprina profesionālās studiju programmas *MŪZIKA* direktors un Mūzikas katedras vadītājs;
* katra semestra beigās students iesniedz sakārtotu *Koncertprakses dienasgrāmatu*;
* koncertprakses noslēguma konferencē students prezentē prakses rezultātus, savukārt koncertprakses vadītājs tos analizē un izvērtē māksliniecisko kvalitāti.

**Prakses finansēšana:**

Prakses finansējums ietver universitātes docētāju darba samaksu:

|  |  |  |
| --- | --- | --- |
| Koncertprakses ievada un noslēguma konference | 2 + 2 stundas uz  akadēmisko grupu | Koncertprakses vadītājs |
| Koncertprakses vadīšana (programmas saskaņošana, koncertu apmeklēšana, koncertprakses dienasgrāmatas analīze) | 2+2 stundas par  vienu studentu akadēmiskajā gadā | Koncertprakses vadītājs |
| Meistarklašu izvērtēšana | 2 stundas par  vienu studentu akadēmiskajā gadā | Koncertprakses vadītājs |

1. Noteikumi par otrā līmeņa profesionālās augstākās izglītības valsts standartu (2014) Ministru kabineta noteikumi Nr.512. Pieejams: https://likumi.lv/ta/id/268761-noteikumi-par-otra-limena-profesionalas-augstakas-izglitibas-valsts-standartu [↑](#footnote-ref-1)