NOLIKUMS PAR PRAKSI

**OTRĀ LĪMEŅA PROFESIONĀLĀS AUGSTĀKĀS IZGLĪTĪBAS STUDIJU PROGRAMMA ”MŪZIKA”** (Programmas kods 42 212)

1. VISPĀRĪGIE NOTEIKUMI
   1. Praksi Daugavpils Universitātē (DU) organizē saskaņā ar Ministru kabineta 2014. gada 26. augusta noteikumiem Nr.512 *Noteikumi par otrā līmeņa profesionālās augstākās izglītības valsts standartu*, saskaņā ar Nolikumu par studijām DU (apstiprināts DU Senāta sēdē 17.12.2018., protokols Nr.15), citiem normatīvajiem dokumentiem un noslēgtajiem līgumiem par studējošo prakses vietu nodrošināšanu.
   2. Prakse ir otrā līmeņa profesionālās augstākās izglītības studiju programmu obligāta sastāvdaļa.
   3. Prakses ilgums un laiks ir noteikts studiju programmas studiju plānā.
   4. Prakses uzdevumus veic visi DU pilna laika profesionālās studiju programmas MŪZIKA studējošie studiju plānā paredzētajā laikā.
2. PRAKSES MĒRĶIS UN UZDEVUMI
   1. Prakses (turpmāk koncertprakse) mērķis ir sagatavot kvalificētu un radošu mūziķi-atskaņotājmākslinieku*,* aprobēt praktiski studiju laikā iegūtās teorētiskās un praktiskās zināšanas, prasmes un kompetences.
   2. Koncertprakses uzdevumus nosaka prakses studiju kursa apraksti:

2.2.1.organizēt mākslinieciskās jaunrades darbu saskaņā ar izvirzītajiem mērķiem un uzdevumiem;

2.2.2. atlasīt spilgtāko māksliniecisko koncertrepertuāru;

2.2.3. patstāvīgi iestudēt un kvalitatīvi publiski atskaņot dažādas sarežģītības pakāpes instrumentālos vai vokālos skaņdarbus;

2.2.4. analizēt un novērtēt skaņdarba interpretācijas māksliniecisko līmeni;

2.2.5. vērot un analizēt atskaņotājmākslinieku darba procesu.

1. PRAKSES NORISE
   1. Profesionālo koncertpraksi veido četras daļas:
      1. Analītiskā koncertprakse 2 KP apjomā;
      2. Ansambļa/kameransambļa spēles prakse 4 KP apjomā;
      3. Koncerti specialitātes instrumenta spēlē 10 KP apjomā;
      4. Orķestra/kora prakse 4 KP apjomā.

3.2. Analītiskās koncertpraksesuzdevums irattīstīt studentu prasmi profesionāli analizēt un izvērtēt savu un citu koncertizpildītāju atskaņojumu, paplašināt muzikālo pieredzi un veidot sapratni par dažādu mūzikas stilu un žanru skaņdarbu interpretācijām. Līdz ar to koncertu, konkursu, koncertlekciju, meistarklašu, zinātnisko konferenču apmeklējums un rakstiska analīze.

3.3. Koncertu specialitātes instrumenta spēlē, kā arī ansambļa/kameransambļa spēles prakses un orķestra/kora prakses uzdevums ir dot studentam iespēju iegūt sava koncertatskaņojuma pieredzi, tehniski un mākslinieciski precīzi iestudējot un atskaņojot dažādu laikmetu, stilu, žanru un komponistu skaņdarbus, vienlaikus veidot prasmi koncertu organizēšanā un novadīšanā. Koncertprakse nostiprina un papildina topošā atskaņotājmākslinieka praktiskās zināšanas un prasmes, pilnveido kopumā viņa profesionālo kompetenci solo/ansambļa/orķestra spēlē atbilstoši mūziķa profesijas prasībām.

3.4. Koncertprakse tiek organizēta un īstenota saskaņā ar prakses nolikumu un līgumiem, kuros ietverti prakses mērķi un uzdevumi, prakses sasniegumu vērtēšanas kārtība, noteikti pušu pienākumi un atbildība saskaņā ar Ministru kabineta noteikumiem[[1]](#footnote-1). Prakses uzskaitei iekārtota *Koncertprakses dienasgrāmata*.

* 1. Īpaša prakses forma ir atklātie akadēmiskie koncerti un meistarklases. Darbojoties šādā veidā studenti bagātina viens otra mākslinieciski radošo pieredzi, apmainās domām, dzird viedokļu daudzveidību par konkrēta mūzikas stila skaņdarba interpretācijām.
  2. Studiju kursa *Koncertprakse* apguves pamatā ir studējošo patstāvīgais darbs. Tas veicina studentu spējas patstāvīgi veikt noteiktus mākslinieciskās jaunrades uzdevumus. Patstāvīgais darbs izpaužas specializācijas instrumenta spēles vai akadēmiskās dziedāšanas vai kora diriģēšanas prasmju un kompetences izkopšanā, repertuāra apguvē vai individuālo mākslinieciskās jaunrades praktisko projektu izstrādē. Koncerta darba forma orientēta uz studentu radošuma attīstīšanu, viņu interešu virzību studiju kursu prasību ietvaros, kā arī darbam ar atbilstošu literatūru, mūzikas klausīšanos, analīzi un salīdzināšanu, patstāvīgu māksliniecisku jaunrades projektu organizēšanu un novadīšanu.

1. PRAKSES VIETA UN LAIKS

4.1. Koncertprakse tiek organizēta līdztekus teorētiskajām un praktiskajām nodarbībām.

4.2.Analītiskā koncertprakse ietver koncertu, konkursu, koncertlekciju, meistarklašu, festivālu, zinātnisko konferenču apmeklējumu DU un to rakstisku analīzi.

4.3. Koncertprakse studējošajiem koncertu veidā notiek DU, citās augstskolās, mūzikas skolās un vidusskolās, kultūras centros un citur, individuāli, ansamblī, korī vai orķestrī. Dalība vietēja vai starptautiska mēroga konkursos pieskaitāma koncertpraksei.

4.4. Koncertprakses laiks:

4.4.1. Analītiskā koncertprakse *–* 2. un 3. semestris.

4.4.2. Ansamblis/kameransamblis *–* 5., 6., 7. un 8. semestris.

4.4.3. Koncerti specialitātes instrumenta spēlē *–* 2., 3., 4., 5., 6., 7. un 8. semestris.

4.4.4. Orķestris/koris *–* 2., 3., 6. un 7. semestris.

1. PRASĪBAS PRAKSES VEIKŠANAI UN VĒRTĒŠANA

5.1. Studentam izvirzītās prasības:

* + 1. piedalīties koncertprakses ievada un noslēguma konferencē;
    2. iepazīt kultūras iestāžu (kultūras centri, koncertzāles u.c.) darbības specifiku, koncertu organizēšanas un novadīšanas pamatprincipus;
    3. kā klausītājam piedalīties DU koncertos, koncertlekcijās, meistarklasēs vai citos pasākumos (ne mazāk kā četri koncerti katrā semestrī ar rakstisku izvērtējumu (recenzija));
    4. Specialitātes instrumenta spēles praksē 1 KP ieguvei atskaņot divus atbilstošas grūtības pakāpes skaņdarbus, savukārt 2 KP ieguvei četrus atbilstošas grūtības pakāpes skaņdarbus (var no notīm);
    5. piedalīties aktīvi muzicējot ansamblī/orķestrī/korī atbilstoši specialitātei DU MMF rīkotajos koncertos, koncertlekcijās, meistarklasēs vai citos pasākumos (ne mazāk kā divi skaņdarbi katrā semestrī);
    6. veikt koncertprakses analīzi un sagatavot koncertprakses dokumentāciju (*Koncertprakses dienasgrāmata*, programmas, anotācijas, relīzes, afišas utt.).

5.2. Koncertprakses vērtēšana notiek, pamatojoties uz iesniegtajiem materiāliem, konkursu rezultātiem, uz koncertu programmu atskaitēm, koncertu rakstiskiem izvērtējumiem – recenzijām, kā arī uz studenta pašvērtējuma un koncertprakses vadītāja, koncerta vietas devēja rakstiskas atsauksmes un prakses rezultātu apspriešanas programmas padomē un noslēguma konferencē.

5.3. Koncertprakses rezultāti tiek vērtēti 10 ballu skalā.

5.4. Pēc visu prasību izpildes students saņem diferencētu ieskaiti:

* + 1. par *Analītisko koncertpraksi –* 2. un 3. semestrī;
    2. par *Koncertiem specialitātes instrumenta spēlē –* 2., 3., 4., 5., 6., 7. un 8. semestrī (vērtē koncertprakses vadītājs, ņemot vērā kultūras iestādes vadītāja ieteikumus un studenta sagatavoto koncertprakses dokumentāciju);
    3. par *Ansamblis/kameransamblis koncertpraksi –* 5., 6., 7. un 8. semestrī;
    4. par *Orķestris/koris koncertpraksi –* 2., 3., 6. un 7. semestrī.

1. PRAKSES ORGANIZĒŠANA
   1. Katra semestra sākumā koncertprakses vadītājs organizē konferenci, kurā studentus iepazīstina ar koncertprakses mērķi, uzdevumiem, prakses norisi, vietu, laiku, prasībām un vērtējumu.
   2. Koncertprakses programmu katram studentam saskaņo koncertprakses vadītājs, apstiprina profesionālās studiju programmas MŪZIKA direktors un Mūzikas katedras vadītājs.
   3. Katra semestra beigās students iesniedz sakārtotu *Koncertprakses dienasgrāmatu*.
   4. Koncertprakses noslēguma konferencē students prezentē prakses rezultātus, savukārt koncertprakses vadītājs tos analizē un izvērtē māksliniecisko kvalitāti.
2. PRAKSES FINANSĒŠANA

7.1. Koncertprakses vadīšana DU docētājam tiek iekļauta darba slodzē. Stundu sadale DU prakses vadītājam tiek veikta atbilstoši stundu plānojumam:

7.1.1. Koncertprakses ievada konference – 2 stundas uz akadēmisko grupu.

7.1.2. Analītiskās koncertprakses vadīšana – 2 stundas par vienu studentu semestrī.

7.1.3. Koncertu specialitātes instrumenta spēlē vadīšana – 1 stunda par vienu studentu semestrī, ansambļa/kameransambļa spēles prakses vadīšana – 1 stunda par vienu studentu semestrī, un orķestra/kora prakses vadīšana – 1 stunda par vienu studentu semestrī.

7.1.4. Koncertprakses noslēguma konference – 2 stundas uz akadēmisko grupu.

1. Noteikumi par otrā līmeņa profesionālās augstākās izglītības valsts standartu (2014) Ministru kabineta noteikumi Nr.512. Pieejams: https://likumi.lv/ta/id/268761-noteikumi-par-otra-limena-profesionalas-augstakas-izglitibas-valsts-standartu [↑](#footnote-ref-1)